Hankkeen aikana hanketoimijalle kertyvää omaa hanketoimintaa koskeva data on hankehallinnoijan tai hallinnoijan taustaorganisaation omistamaa. Tietojen käytön tulee olla lainsäädännön mukaista. Tätä ohjaa ensisijaisesti laki sosiaali- ja terveystietojen toissijaisesta käytöstä.
Henkilötason tietojen käytön osalta olennaista on hankkeessa syntyneen rekisterin lainsäädäntöperusta. Mikäli eri yhteistyöalueiden tietoja yhdistetään tutkimukseen, luvittaja voi olla ainoastaan Findata. Jos kyseessä eivät ole henkilötiedot, tai jos tiedot ovat suoraan anonyymejä, eikä niitä luovutettaessa enää tarvitse erikseen anonymisoida, voi tiedot luovuttaa edelleen huomioiden organisaation omat käytännöt.